CELEX: 32014D0748
Language: da
Date: 2014-10-28 00:00:00
Title: Kommissionens afgørelse af 28. oktober 2014 om en foranstaltning truffet af Tyskland i overensstemmelse med artikel 7 i Rådets direktiv 89/686/EØF, hvorved markedsføringen af sikkerhedsbælter til brandfolk af typerne FHA, FHB og FSmS forbydes (meddelt under nummer C(2014) 7757)

30.10.2014   
               
               
                  DA
               
               
                  Den Europæiske Unions Tidende
               
               
                  L 309/35
               
            
         KOMMISSIONENS AFGØRELSE
         af 28. oktober 2014
         om en foranstaltning truffet af Tyskland i overensstemmelse med artikel 7 i Rådets direktiv 89/686/EØF, hvorved markedsføringen af sikkerhedsbælter til brandfolk af typerne FHA, FHB og FSmS forbydes
         
            
               (meddelt under nummer C(2014) 7757)
            
         
         
            (2014/748/EU)
         
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 89/686/EØF af 21. december 1989 om indbyrdes tilnærmelse af medlemsstaternes lovgivninger om personlige værnemidler (1), særlig artikel 7, og
         ud fra følgende betragtninger:
         
                     (1)
                  
                  
                     De tyske myndigheder underrettede i august 2013 Kommissionen om en foranstaltning, der forbød markedsføring af sikkerhedsbælter til brandfolk af typerne FHA, FHB og FSmS fremstillet af Dietrich & Co. GmbH, Rossauer Strasse 49a, 09661 Rossau, OT Seifersbach, Tyskland. Produkterne var forsynet med CE-mærkning i overensstemmelse med direktiv 89/686/EØF, idet de var afprøvede og typeafprøvede i overensstemmelse med den harmoniserede standard EN 358:1999 Faldsikringsmateriel — Støttebælter og støtteliner.
                  
               
                     (2)
                  
                  
                     Sikkerhedsbælter til brandfolk er personlige værnemidler klassificeret som attestationskategori III. Denne slags personlige værnemidler, der er designet til at beskytte mod dødbringende farer eller alvorlige og irreversible sundhedsrisici, som fabrikanten formoder, at brugerne ikke kan erkende den direkte virkning af i tide, er underlagt en EF-typegodkendelsesafprøvning og et EF-kvalitetsgarantisystem ved det udpegede organ, fabrikanten har valgt.
                  
               
                     (3)
                  
                  
                     Under de tyske myndigheders kontrol af førnævnte fabrikants produktionsanlæg kom det frem, at de fremlagte typegodkendelsesattester for sikkerhedsbælter til brandfolk af typerne FHA, FHB og FSmS ikke var gyldige, da en del af udstyret — bæltematerialet — var blevet udskiftet, mens EF-typegodkendelsesafprøvningen kun forholdt sig til de ting, der var indsendt til afprøvning. De følgende krav i direktiv 89/686/EØF var derfor ikke opfyldt:
                     
                                 —
                              
                              
                                 artikel 8, stk. 2 (EF-typeafprøvning): Produkterne var ikke identiske med de modeller, der var underkastet EF-typeafprøvning
                              
                           
                                 —
                              
                              
                                 artikel 12 (EF-overensstemmelseserklæring): EF-overensstemmelseserklæringen var ugyldig, fordi der var henvist til et kvalitetsgarantisystem i overensstemmelse med artikel 11, der ikke var gennemført
                              
                           
                                 —
                              
                              
                                 artikel 13, stk. 1 (CE-mærkning): Det udpegede organs identifikationsnummer, DEKRA EXAM (NB 0158), var misbrugt, eftersom der ikke var gennemført noget kvalitetsgarantisystem.
                              
                           
               
                     (4)
                  
                  
                     Sikkerhedsbælterne til brandfolk af typen FHB opfyldte desuden ikke kravene i den harmoniserede standard EN 358:1999, paragraf 4.2.1 vedrørende statisk styrke og dermed det grundlæggende sikkerheds- og sundhedskrav 1.3.2 Lethed og holdbarhed fastsat i bilag II til direktiv 89/686/EØF. Den statiske styrke for sikkerhedsbælter til brandfolk fremstillet af Dietrich Co. GmbH blev målt til mellem 7,2 kN og 9,4 kN i stedet for mindst 15 kN som foreskrevet i standarden.
                  
               
                     (5)
                  
                  
                     Kommissionen skrev til fabrikanten og opfordrede denne til at fremsætte sine bemærkninger til den foranstaltning, som de tyske myndigheder havde truffet.
                  
               
                     (6)
                  
                  
                     De tyske myndigheder underrettede den 22. oktober 2013 Kommissionen om udfaldet. De tyske myndigheder fastslog, at ifølge dokumenterne modtaget fra fabrikanten vedrørte den manglende opfyldelse af kravene i direktiv 89/686/EØF kun produktionen i 2011 og 2012. Fabrikanten har truffet korrigerende foranstaltninger, og fra starten af 2013 var fremstillingen i overensstemmelse med direktivet. Fabrikanten Dietrich & Co. foretog en frivillig tilbagekaldelse, der omfattede følgende sikkerhedsbælter til brandfolk af typen FHB:
                     
                                 —
                              
                              
                                 serienummer 0439 til 0738, fremstillet i 2011
                              
                           
                                 —
                              
                              
                                 serienummer 0739 til 1078, fremstillet i 2012.
                              
                           
               
                     (7)
                  
                  
                     I lyset af den tilgængelige dokumentation, de fremsatte bemærkninger og de foranstaltninger, de involverede parter har truffet, mener Kommissionen, at sikkerhedsbælter til brandfolk af typerne FHA, FHB og FSmS fremstillet i 2011 og 2012 ikke lever op til paragraf 4.2.1 i den harmoniserede standard EN 358:1999, der henviser til det grundlæggende sikkerheds- og sundhedskrav 1.3.2 Lethed og holdbarhed fastsat i bilag II til direktiv 89/686/EØF. Fabrikanten har allerede truffet alle de fornødne foranstaltninger for at fjerne sådanne produkter, der ikke opfylder kravene, fra markedet og rette op på manglerne for at møde kravene i direktiv 89/686/EØF i henhold til de tyske myndigheders påbud —
                  
               VEDTAGET DENNE AFGØRELSE:
         
            Artikel 1
            De tyske myndigheders foranstaltning, der forbyder markedsføring af sikkerhedsbælter til brandfolk af typerne FHA, FHB og FSmS fremstillet af Dietrich & Co. GmbH, er berettiget.
         
         
            Artikel 2
            Denne afgørelse vedrører udelukkende produkter fremstillet i 2011 og 2012.
         
         
            Artikel 3
            Denne afgørelse er rettet til medlemsstaterne.
         
         
            Udfærdiget i Bruxelles, den 28. oktober 2014.
            
               
                  På Kommissionens vegne
               
               Ferdinando NELLI FEROCI
               
                  Medlem af Kommissionen
               
            
         
         
            (1)  EFT L 399 af 30.12.1989, s. 18.